Ariel Sharon oorlede | Maroela Media
Ariel Sharon oorlede
Ariel Sharon, voormalige premier van Israel, is Saterdag in 'n hospitaal naby Tel Aviv oorlede nadat hy agt jaar lank in 'n koma was.
Hy was 85 jaar oud.
"Hy's weg," het sy seun Gilad aan verslaggewers by die Sheba-mediese sentrum in Tel HaShomer gesê. "Hy het gegaan toe hy besluit het om te gaan."
Sharon is al sedert 4 Januarie 2006 in 'n koma ná 'n groot beroerte. Prof. Shlomo Noy van Sheba-hospitaal het gesê Sharon se hart "het verswak" en hy is omstreeks 00:00 oorlede.
Sy liggaam sal Sondag tussen 10:00 en 16:00 by die parlement in Jerusalem in staatsie lê om burgers die geleentheid te bied om hom te groet. Hy sal Maandagmiddag tydens 'n militêre seremonie op sy plaas in die Negev-woestyn in die suide van Israel begrawe word.
Sharon was een van Israel se mees bekwame, maar mees omstrede politieke en militêre leiers. Sy genadelose metodes het tot sy bynaam "Die Stootskraper" gelei.
Eerste minister Benjamin Netanyahu het sy "diepe berou" uitgespreek en gesê Israel sal "vir altyd" Sharon in hul gedagtes hou.
Jibril Rajub, 'n senior Fatah-amptenaar, was egter een van die persone in Ramallah wat Sharon se afsterwe verwelkom het. Sharon word deur talle beskuldig vir die afsterwe van Yasser Arafat in 2004. Arafat, voormalige leier van Palestina, se dood bly onverklaard. "Sharon was 'n krimineel, verantwoordelik vir die sluipmoord op Arafat, en ons het gehoop dat hy in die internasionale misdaadhof sou verskyn as 'n oorlogsmisdadiger," het Rajub gesê.
dood Israel koma
Swartrenoster-jagpermit op 'n veiling verkoop
Nie Ariel Sharon maar Moshe Dayan was die man.Die Israeliese premiere is almal goed die een is net bietjie beter as die ander.